શિવ ચાર વર્ષનો હતો. નોટનું મૂલ્ય એ સમજતો નહીં.બસ એને લાલ નોટ તરફ ભારે લગાવ. ત્યારે એ વીસ રુપિયાની લાલ નોટ પસંદ કરતો. કોઇ એને પચાસ અને વીસની નોટ વચ્ચે પસંદગી કરવાનું કહેતું તો એ વીસની નોટ પસંદ કરતો. જરા મોટો થયો ને એના જન્મદિને નાનીમાએ એને હજારની લાલ નોટ આપી. એ ખૂબ ખુશ થઇ ઉઠ્યો: વાહ! આ તો મોટી લાલ નોટ છે ને! પછી જ્યારે નાનીમાની મુલાકાત થતી એનો મોટી લાલ નોટનો લાગો લાગી જતો. પપ્પાએ ટેબલનું એક ખાનું એને ફાળવી આપ્યું હતું જેમાંએ ગમતા રમકડાં, વપરાયલી બોલપેનના ખોખાં વગેરે અને એક લિફાફામાં લાલ નોટો રાખતો. ચાવી એ પોતાના ઓશીકા નીચે રાખતો.